70.		Zmluva o vytvorení počítačového programu
			(§ 88 a 89 AZ s použitím § 536 a nasl. OZ)
Čl. I
Zmluvné strany
Mikina, a.s.	Priemyselná ul. č. 58, 841 09 Bratislava, 
	IČO, DIČ, IČ DPH
	zastúpená Mgr. Emilom Horváthom, predsedom predstavenstva a 
	Ing. Jánom Kollárom, členom predstavenstva
	zapísaná v obchodnom registri Okresného súdu v Bratislave I, odd., vl. č. .................................
	(ďalej „zhotoviteľ“)
a
Epos, s.r.o.	Krupová ul. č. 67, 841 01 Bratislava, 
	IČO, DIČ, IČ DPH
	zastúpená Ing. Michalom Truchlým, konateľom
	zapísaná v obchodnom registri Okresného súdu Bratislava I, odd., vl. č. .....................................
	(ďalej „objednávateľ“)
Čl. II
Predmet zmluvy
1.	Zhotoviteľ sa na základe tejto zmluvy zaväzuje v súlade s nižšie uvedeným zadaním vytvoriť pre objednávateľa počítačový program na evidenciu dochádzky zamestnancov. Program bude tiež obsahovať výpočet odpracovaných hodín, súhrnné prehľady v týždenných a mesačných intervaloch a mzdové nároky zamestnancov.
2.	Počítačový program uvedený v bode 1 musí spĺňať tieto minimálne požiadavky objednávateľa:
a)	program bude používaný na osobných počítačoch (PC) s týmito parametrami: programové prostredie – MS Windows, procesor Intel Celeron 400 MHz, pamäť 32 MB RAM, HDD 800 MB (doteraz využitých 500 MB) s možnosťou pracovať v sieti s 20 pracoviskami,
b)	program musí umožniť ukladanie informácií, ich prehliadanie, triedenie a zálohovanie a pravidelnú aktualizáciu,
c)	odozva na otázku objednávateľa nesmie predstavovať viac ako 3 sec,
d)	program musí byť ovládateľný osobami, ktoré majú priemerné znalosti s prácou s počítačom.
3.	Zhotoviteľ sa zaväzuje, že do 30 dní od podpísania tejto zmluvy vypracuje pilotný projekt počítačového programu a do tejto doby predstaví objednávateľovi prvú pracovnú verziu programu.
4.	Zhotoviteľ sa ďalej zaväzuje, že do 60 dní odovzdá odberateľovi kompletný program so všetkými zdrojovými kódmi a v nadväznosti na to do 5 dní uskutoční školenie všetkých zamestnancov, ktorí budú s programom pracovať. Súčasťou dodávky programu bude písomne spracovaný návod na prácu s programom včítane vzhľadu jednotlivých okien.
5.	Program bude odovzdaný vložením do počítača objednávateľa a vykonaním skúšky o jeho prevádzkyschopnosti. O odovzdaní programu sa vyhotoví preberací protokol, po podpísaní ktorého oboma zmluvnými stranami vznikne zhotoviteľovi právo na doplatok dohodnutej ceny za dielo.
6.	Program sa po odovzdaní stane v plnom rozsahu vlastníctvom objednávateľa. Zhotoviteľ sa zaväzuje, že si po odovzdaní programu nebude uplatňovať žiadne práva vo vzťahu k vytvorenému programu a že program nevyužije ani ako platformu pre dodávku ktorejkoľvek inej tretej osobe.
Čl. III
Čas plnenia
Dielo bude dokončené do 60 dní od podpísania tejto zmluvy zmluvnými stranami v súlade s Čl. II ods. 3 tejto zmluvy.
Čl. IV
Cena diela
Objednávateľ sa zaväzuje zaplatiť zhotoviteľovi za vykonanie diela uvedeného v Čl. II tejto zmluvy cenu v sume 6 000 € (slovom šesťtisíc eur), ktorá sa vyplatí v dvoch splátkach. Prvú splátku vo výške 3 000 € (slovom tritisíc eur) zaplatí objednávateľ zhotoviteľovi do 10 dní od podpísania tejto zmluvy, a to v hotovosti. Druhú splátku vo výške 3 000 € (slovom tritisíc eur) zaplatí objednávateľ tiež v hotovosti v momente podpísania preberacieho protokolu v súlade s Čl. II ods. 5 tejto zmluvy.
Čl. V
Záruka za dodávku
Zhotoviteľ sa zaväzuje poskytnúť zmluvnú záruku za akosť dodaného diela (programu) na dobu 24 mesiacov od odovzdania diela. Ak sa v tejto dobe vyskytnú na diele nedostatky, za ktoré objednávateľ (jeho zamestnanci) nezodpovedá, zhotoviteľ sa zaväzuje tieto nedostatky odstrániť do 5 dní od ich oznámenia na svoje náklady.
Čl. VI
Odstúpenie od zmluvy
Zmluvné strany dojednávajú v súlade s § 355 OZ odstupné vo výške 600 € (slovom šesťsto eur), ak niektorá zo zmluvných strán odstúpi od tejto zmluvy do 7 dní od jej uzavretia.
Čl. VII
Záverečné ustanovenia
1.	Obe zmluvné strany sa dohodli zachovávať mlčanlivosť o obsahu tejto zmluvy voči tretím osobám a neposkytovať im o druhej zmluvnej strane žiadne informácie.
2.	Objednávateľ sa zaväzuje, že program bude výlučne používať na účely uvedené v Čl. II ods. 1 tejto zmluvy a nepodrobí ho žiadnym úpravám.
3.	Táto zmluva nadobúda účinnosť dňom podpisu oboma zmluvnými stranami.
Bratislava 1. 9. 2023
				objednávateľ	zhotoviteľ
Poznámka
Zmluvu o vytvorení počítačového programu uzatvorenú medzi firmami zahŕňame do okruhu zmluvy o dielo v súlade s ustanoveniami § 536 až 565 OZ.
Touto zmluvou sa zhotoviteľ zaväzuje vykonať určité dielo a objednávateľ sa zaväzuje zaplatiť cenu za jeho vykonanie.
Zhotoviteľ je povinný vykonať dielo na svoje náklady a na svoje nebezpečenstvo v dojednanom čase, inak v čase primeranom s prihliadnutím na povahu diela.
Objednávateľ je povinný zhotoviteľovi zaplatiť cenu dohodnutú v zmluve alebo určenú spôsobom určeným v zmluve. Ak nie je cena takto dohodnutá alebo určiteľná a zmluva je napriek tomu platná, je objednávateľ povinný zaplatiť cenu, ktorá sa obvykle platí za porovnateľné dielo v čase uzavretia zmluvy za obdobných obchodných podmienok.
Zhotoviteľ splní svoju povinnosť vykonať dielo jeho riadnym ukončením a odovzdaním predmetu diela objednávateľovi v dohodnutom mieste.
Zhotoviteľ zodpovedá za nedostatky, ktoré má dielo v čase jeho odovzdania. Ak však nebezpečenstvo škody na zhotovenej veci prechádza na objednávateľa neskôr, je rozhodujúci čas tohto prechodu. Za nedostatky diela, na ktoré sa vzťahuje záruka za akosť, zodpovedá zhotoviteľ v rozsahu tejto záruky.
Počítačový program, pokiaľ spĺňa kritériá autorského diela, zahŕňa legislatíva pod režim Autorského zákona – je charakterizovaný v § 89.
Písomnú zmluvu o dielo podpisujú štatutárni zástupcovia zmluvných strán a ich podpis nemusí byť úradne overený.